钦定古今图书集成/方舆汇编/职方典/第1383卷 > 《小洞天记》毛奎
## 钦定古今图书集成/方舆汇编/职方典/第1383卷 > 《小洞天记》毛奎

吉阳，形势甲于海外。南山盘踞，气象雄伟，意其中必
有珠崖幽洞之奇，而屡加访问未获也。一日，属权尉
黎民志搜寻，始于周使君石船磨崖后山岭得一石
室，前瞰大海，后环曲港，峭壁在南，小洞附北，实为海
山之奇观。而有僧善庆，又于山麓石峰之阴，近石船
得一岩，由西北委蛇数十丈，以通后洞。岩之外临海，
有平石可坐而钓，因曰“钓台。”对岩之前有石奇怪，其
下可坐十客，仰望八景，皆在目中。以其与岩相望，名
以岩瞻，是皆大小洞天之佳致也。昔周使君以淳熙
丙午来观石船，磨崖刻石。今予亦以淳祐丁未经营
此胜，概适与石船同一处，遂成八景。由今视昔，似或
胜之，岂非天实有以相之耶？因叙其本末。以识洞天
之奇观。吉阳知军富川毛奎为之记。